'U dak li dejjem għamilna biex ma jiġrix, il-ġlied, ġibuna fih in-nisa tagħna. ' ''Jaqblilna mela, ħi,' qal Pawlu fil-ħin li għafas id ħuh bejn idejh, ''li kull wieħed minna jmur joqgħod għal rasu. Ftiehmu bejniethom l-aħwa, sabu dar kull wieħed, u meta lestewhom minn kollox, kemm qalu lin-nisa tagħhom biex jaħsbu għall-ġarr tal-għamara. Għall-ewwel in-nisa ndiehxu u sogħob bihom li żwieġhom kienu hejjew kollox minn wara daharhom, imma quddiem xulxin żammew ruħhom daħkana u wrew li huma hienja b'dak li tlesta mill-irġiel. Aktar tard draw b'dar għalihom fejn kull waħda setgħet tilgħabha ta' reġina bla biża' li jkun hemm min imeriha u jgħawġilha l-ordnijiet tagħha. Fredu u Pawlu għaxu henjin ukoll u baqgħu ħbieb daqs qabel. L-ewwel darba li kienu l-maħżen ix-Xatt u ġiebu l-kliem fuq djarhom, qablu bejniethom li mara f'dar iġġibha 'l quddiem mitt sena, imma żewġ nisa f'dar waħda jagħmluha infern f'din id-dinja, Sunett ta' P. Ġ. Mill-baħar iswed li mal-blat tal-plajja Jħabbat bla serħien tal-lejl fis-skiet, Smajt ġej bħal krib… donnhom erwieħ bil-qtajja' Jgħollu leħinhom minn ġo qiegħ l-ilmiet. Erwieħ, li ċarċru d-demm u taw il-ħajja Għall-ħaqq w is-sewwa w intemmew fil-ġlied; Li żejnu b'mewthom ta' gżiritna l-ġrajja B'egħmil li jibqa' ħaj fiż-żmenijiet, Mal-mewġa tħarwex, b'għajta bħal tnehida, Tridu jfissru xenqiet qalbhom kbira: Li jqumu biex jingħaqdu fit-taqbida. U jerġgħu minn ġos-swar li jħarsu l-Gżira, Juru bis-xwabel imċappsin bid-dmija, X'tiswa l-qilla li tiegħel f'qalb Maltija. 6 ta' Diċembru, 1942.